OTM-aanvallers brand op omstanders los(Argieffoto: Marcus Trapp/pixabay) ŉ Man wat in die vroeë oggendure saam met twee ander mans by ŉ vulstasie in Bloemfontein stilgehou het om te rus, is in die arm gewond nadat ŉ bende gewapende aanvallers op hulle losgebrand het. Lt.kol. Thabo Covane, polisiewoordvoerder, sê die mans was van Gauteng na die Oos-Kaap op pad toe hulle by die Engen-vulstasie in OR Tambostraat in Bloemfontein stilgehou het. Hulle het glo ŉ rukkie geslaap toe hulle omstreeks 01:00 deur ŉ klop aan die motorvenster wakker gemaak is. ŉ Man het ŉ vuurwapen op hulle gerig en toe begin losbrand. ŉ 34-jarige insittende is in die linkerarm getref. Die slagoffers het ŉ groep van sowat 11 mans buite hul motor gesien en weggejaag terwyl nog skote geklap het. Hulle het ook ŉ harde slag gehoor. Die werkers by die vulstasie het dieselfde slag uit hul ruskamer gehoor. Een van hulle het ŉ paniekknoppie gedruk. Veiligheidsbeamptes was kort daarna op die toneel, waarna die verdagtes te voet gevlug het. Covane sê die harde slag was die ontploffing toe die aanvallers ŉ kitsbank op die perseel oopgeblaas het. “Geen geld is uit die OTM geneem nie.” Die gewonde slagoffer is na ŉ hospitaal vir behandeling geneem en ŉ saak van poging tot moord en opsetlike saakbeskadiging word ondersoek.